《梁父吟》
宋代·于石

建安天下如溃瓜，一榻之外非吾家。
黄屋飘飖定何许，龙为鱼兮鼠为虎。
老瞒持力敢欺天，朵颐汉鼎方垂涎。
紫髯将军一攘臂，控荆引越三千里。
慷慨山东大耳儿，南飞乌鹊栖抚枝。
草庐一语君臣契，目中久已无吴魏。
堂堂大义凜不磨，灵关剑阁争嵯峨。
昨夜西南一星落，六尺之孤竟谁托。
渭水旌旗归故都，江上空存八阵图。
抱膝长歌出师表，古柏苍苍为谁老。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。